ང་དང་ངའི་གྲོགས་མོ་ལཱེན་ཅི་སྟེ་ཁོ་མོ་ནི་སྐྱེས་པ་ནང་བཞིན་གྱི་སྐྲ་ཐུང་ཐུང་བཞག་ཡོད་ཅིང་ལོ་གསུམ་གྱི་སྔོན་ལ་ལྷ་སར་བསླེབས་ནས་འགྲོ་འདོད་མེད་པའི༼ལོས་ཡིན་རྗེས་སུ་ཁོ་མོ་ཕྱིར་ལོག་སོང་༽པེ་ཅིན་གྱི་བུད་མེད་ཅིག་ཡིན།ངེད་གཉིས་ཀྱིས་ལག་ཏུ་པར་ཆས་བཟུང་ནས་དུས་ཡུན་རིང་པོར་གྲྭ་བཙུན་རྣམས་ཀྱི་རྗེས་དེད་དེ་ཕྱིན་པ་དང་ཁོང་ཚོས་གནས་འདིར་ཡུལ་སྐོར་སྤྲོ་འཆམ་ལ་ཡོང་མཁན་འགྲུལ་བ་རེད་བསམ་འདུགང་རང་རིམ་བཞིན་དོགས་མི་བདེ་བར་གྱུར་ཏེ་ལྐོག་ཏུ་བསམ་བློ་བཏང་པ་ཡིན།ང་རང་སུ་ཡིན་ནམ།ལྟད་མོ་ལྟ་མཁན་ཡིན་ནམ་ལྟ་ཞིབ་བྱེད་མཁན་ཡིན།ཡང་ན་འཚར་སྣང་ལ་དུང་པའི་པར་བ་ཞིག་ཡིན་ནམ།ཡང་ན༼ང་རང་དེ་འདྲ་བྱེད་འདོད་ཆེན་པོ་ཡོད་པས་ན༽བདེན་དཔང་བྱེད་མཁན་ཞིག་ཡིན་ནམ།ཡང་ན་རིགས་རྒྱུད་དེད་ན་ཁོང་ཚོ་དང་གདུང་རུས་གཅིག་པའི་བོད་མི་ཡིན་ནམ།ངས་ཅི་ཞིག་ཤེས་འདོད་དམ་ཅི་ཞིག་ཟིན་བྲིས་ལ་བཀོད་བསམ་མམ།དྲང་མོར་བཤད་ན་འཚར་སྣང་རྐྱང་རྐྱང་གིས་ཡིན་ནམ།ང་རང་ནས་གྲྭ་བཙུན་དེ་དག་ལ་ཨ་རག་གི་ཤེལ་དམ་ཆགས་གྲུམ་གྱིས་རྨ་ཁ་བཟོས་པའི་རྐང་རྗེས་དང་སྲ་མཁྲེགས་ཀྱི་ཨར་འདམ་ས་ངོས་ལས་དཔྲལ་བར་རྨ་ཁ་ཕོག་པ།དེ་བཞིན་དགུན་དུས་ལ་གདོང་ན་བཞུར་བའི་རྔུལ་ཆུ་ལས་ཅི་ཞིག་མཐོང་ངམ།ངས་ལན་རེར་ཁོང་ཚོར་སྐད་ཆ་ལབ་ནའང་ངས་ཁོང་ཚོའི་སེམས་ཀྱི་འཇིག་རྟེན་ཇི་ལྟར་རྟོགས་ནུས།ཁོང་ཚོ་མི་ཚོགས་ཀྱི་ཁྲོམ་གཞུང་ན་གོག་བགྲོད་བྱེད་ཀྱིན་མཆིས་ནའང་ཁོང་ཚོའི་རྣམ་འགྱུར་ཁྲོད་འགོག་ཐབས་དཀའ་བའི་བདེ་སྐྱིད་ཅིག་མཐོང་ཞིང༌།ཧ་ལམ་སྐབས་འདིར་ཁོང་ཚོ་ནི་ཆེས་བདེ་སྐྱིད་ཀྱི་དུས་ཤིག་ཏུ་འཚོ་བའི་ཚོར་སྣང་ཞིག་སྤྲད་སོང༌།དེ་བས་ཁོང་ཚོའི་གདོང་ན་ཡུན་རིང་འཛུམ་དམུལ་གྱིས་ཁེངས་ཡོད་ལ།འཛུམ་མདངས་དེ་ནི་འཇིག་རྟེན་གྱི་ཟང་ཟིང་དང་འབྲེལ་བ་མེད་པ་ཞིག་ཆགས་འདུག